Papersnake/gushiwen huggingface dataset:
汉宫春（呈张别驾）
刘克庄（宋代）

京辇相逢，忆茂陵临御，俱诣天官。绛纱玉斧咫尺，先引头班。桃花满观，与贞元、朝士同看。归骑晚，春城笳吹，冶游侵晓方还。

回首龙髯何在，漫共谈前事，泪洒桥山。谁怜白头柱史，独出函关。君如春柳，到而今、也带苍颜。凭寄语，江州司马，琵瑟且止休弹。
读晋书
陆游（宋代）

诸公日饫万钱厨，人乳蒸豚玉食无。
谁信秋风雒城里，有人归棹为蓴鲈。
丙寅元日
李洪（宋代）

年年元日雨，常是一春愁。
客子诗多感，梅花信已休。
春风吹柳眼，海雾暗沙头。
聊举椒觞酒，萱苏岂释忧。
题兴旅亭
苏泂（宋代）

舟行竟日雨冥冥，晚饭凄凉送客亭。
云羃乱山看不见，隔江惟有一堆青。
次韵晁无斁冬夜见寄
陈师道（宋代）

寒窗冷砚欲生尘，短枕长衾郤自亲。
老子形骸从薄暮，先生意自尚青春。
覆杯不待回丹颊，危坐犹能作直身。
城郭山林两无得，暮年当复几沾巾。
杂体诗 潘黄门岳述哀
江淹（南北朝）

青春速天机。
素秋驰白日。
美人归重泉。
凄怆无终毕。
殡宫已肃清。
松柏转萧瑟。
俯仰未能弭。
寻念非但一。
抚衿悼寂寞。
恍然若有失。
明月入绮窗。
髣髴想蕙质。
销忧非萱草。
永怀寄梦寐。
梦寐复冥冥。
何由觌尔形。
我惭北海术。
尔无帝女灵。
驾言出远山。
徘徊泣松铭。
雨绝无还云。
华落岂留英。
日月方代序。
寝兴何时平。
行乞从化宿李某石峰堂因赠
释今沼（明代）

新堂筑几年，奇石复巍然。座客乐时满，架书经乱全。

城阴篱落下，山色屋隅边。相对已如梦，况忆十年前。
十月十二日早按行临汀遇大雷电而雨
韦骧（宋代）

传车十月到长汀，郁奥犹如暑气生。经夕山川带云雾，凌晨雷雨动檐楹。

乍逢旅客殊多怪，惯见邦人悄不惊。聊作小诗传所遇，他年稳坐活平生。
天姥
释元肇（宋代）

自登天姥岭，飞雪满千峰。采药难寻径，啼猿不见踪。

赤城应改色，白道定相逢。渐觉吾庐近，微闻日暮钟。
护国嗣本辰老请赞
释慧开（宋代）

法身无相，徒吏形容，
本来面目，逼寒虚空，
浩荡十方能双化，行看九万自抟风。
上范先生兼简子城兄
李刚己（清代）

花香能醉枝头蝶，蝶亦绕枝不忍飞。有鸟啼呼下空阔，向花深处恋晴晖。

六街风动沙尘遍，念尔鲜衣归不归。
暮春联句九首
许月卿（宋代）

燮调能十雨，具训微三风。
希圣如颜子，何时笑叔通。
明经徒为利，秽史不能公。
落落经纶腹，悠悠锦绣胸。
茶烟禅榻上，花蕊酒杯中。
皇览方佳少，青衫已秃翁。
凄凉语棐话，寂寞教咸忠。
青嶂鹤仙返，白杨鸦夜讧。
庭前双桂树，堂上六经丰。
皇帝春秋盛，车书夷夏同。
移忠聊士诺，独善未妨穷。
题严陵潇洒亭
徐元杰（宋代）

天遣溪山付客星，翠屏中界玉澄泓。
无边潇洒寸心远，有分登临双眼明。
净洗胸中参范老，细於诗里勘元英。
千年相望神相入，一脉清风要主盟。
送嘉申父佐岷州
韩驹（宋代）

大梁初见公，万卷不离目。五年再见之，万卷已在腹。

字体画沙新，诗篇翻水速。闭门谁与娱，翛然数椽屋。

白头扬子云，久合居天禄。谁令佐山州，路远车脱辐。

近闻皇华使，漕米出深谷。有能推挽公，可敌千章木。
十僧诗和曾子唯 其七 贫僧
黎景义（明代）

瓶钵生涯淡，寥寥与俗遗。伊蒲恒绝馔，无垢不完衣。

塔院慈云宿，房廊慧月归。最饶清净况，谁复坐巍巍。
山涧初静
张家玉（明代）

细雨过山家，晴天漾晚霞。残流咽幽涧，新绿上青莎。

翠浴枝头鸟，红飘叶底花。樵歌洞口发，归骑夕阳斜。
觉尘余故人子也，以僧来谒，书此赠之
李来泰（清代）

昔年曾访王官谷，故苑飘零事已非。为问故人谁白发，忽惊孺子变缁衣。

江湖远道难通迥，丘壑终身不疗饥。太息廿年尘土梦，钝根未解箭锋机。
阻风入长芦寺
黄庭坚（宋代）

福公开百室，不借邻国权。
法筵森龙象，天乐下管弦。
我来雨花地，依旧薰炉烟。
金碧动江水，钟鱼到客船。
茗椀洗昏著，经行数徂年。
岁寒风落山，故乡喜言旋。
林回负赤子，白璧乃可捐。
侍亲如履冰，风雨淼暗川。
淮西赵漕子固挽诗 其一
虞俦（宋代）

疏抗廷臣右，经传弟子行。江淮归德政，蛮貊诵文章。

世路风波恶，仙家日月长。西林曾有约，楚挽莫凄凉。
将之苕溪戏作呈诸友 其二
米芾（宋代）

半岁依脩竹，三时看好花。懒倾惠泉酒，点尽壑源茶。

主席多同好，群峰伴不哗。朝来还蠹简，便起故巢嗟。
和萧伯章春夜倚楼
郭钰（元代）

云度松梢月半阴，悬崖倒挂白猿吟。倚楼数遍伤心事，风雨故园春草深。
侄孙亦龙作亭于小山之上□余以野亭名之得诗五首 其一
戴复古（宋代）

平地变丘壑，安排若自然。为山移白石，凿沼贮清泉。

栗里有松竹，兰亭无管弦。轩裳非我事，在野不妨贤。
祷雨凤凰山二首
陈造（宋代）

人心神理未交孚，敢爱微躯走道涂。
云气满山空梦永，秧畦夹涧就焦枯。
罢羸眼看号庚癸，感格吾犹愧鼓桴。
老去忧民心易折，龙公高卧得知无。
观马骑
孔平仲（宋代）

马军上马挟角弓，东西排列次第同。鸣金一敲驰且射，七十二疋如旋风。

黄尘纷纷有杀气，得隽呼声动天地。想见阴山血战时，出没飞腾千万骑。
南柯子·怅望梅花驿
范成大（宋代）

怅望梅花驿，凝情杜若洲。香云低处有高楼，可惜高楼不近木兰舟。
缄素双鱼远，题红片叶秋。欲凭江水寄离愁，江已东流那肯更西流。
和择之赋泉声
张栻（宋代）

试问今宵涧底声，何如三叹有余音。
堂中衲子还知否，月白风清底处寻。
寄黄钟梅比部
明沈定王（明代）

芙蓉双阙散晨褷，遥忆仙郎寓直归。
风度莺声过御苑，青分柳色上朝衣。
开帘清署文流集，点笔闲窗春鸟啼。
为念故人频问讯，析津南望有鸿飞。
句
黄宗旦（宋代）

就中喜有龙门客，跃出洪波只待雷。
钟山
刘有庆（宋代）

蟠龙垂顾饮江湄，卧护宗祧彼一时。
马渡已嗟南国蹙，猿惊何暇北山移。
郊坛曾祝千年运，塔庙空留异代悲。
北望中原形势尽，太平草木亦熙熙。
惠兰芳引 高斯寇春夜召饮，出伎佐酒
梁清标（清代）

小圃暖风，飘衣袂、水仙香馥。开宴出红妆，灯碧正宜黛绿。

客怀无赖，频泪堕、相思新曲。任丽谯漏歇，永夕淹留丝竹。

北海樽罍，东山声伎，此日堪续。喜双袖殷勤，消遣离愁万斛。

狂言惊座，谁怜杜牧。空耐他、孤枕梦回残烛。
九日雨
陶宗仪（明代）

三年元日雨，今雨欲经旬。洋海开涂者，金山馈粟人。

体寒衣绽裂，腹馁食艰辛。上帝垂慈悯，晴暄振困贫。
鹧鸪天
张抡（宋代）

五福仙娥月殿来。依稀微步彩云随。一从别有瑶池宴，不见蟠桃几度开。

歌宛转，舞排徊。碧梧秋意满池台。年年玉露收残暑，长送新凉入寿杯。
寓居洛滨对雪忆谢二（一作洛滨对雪忆谢二兄弟）
骆宾王（唐代）

旅思眇难裁，冲飙恨易哀。旷望洛川晚，飘飖瑞雪来。

积彩明书幌，流韵绕琴台。色夺迎仙羽，花避犯霜梅。

谢庭赏方逸，袁扉掩未开。高人傥有访，兴尽讵须回。
初到舒州
赵蕃（宋代）

承平非不久，淮地只凋疎。
负贩资安郡，蒿莱塞旧闾。
近江犹若此，穷徼复何如。
可议轻征战，仍闻急转输。
贤者之孝二百四十首·徐份
林同（宋代）

父疾亦云笃，如何豁尔平。
孝经惟泣诵，昼夜不停声。
雨中花（贺欧文建楼与桥）
百兰（宋代）

饤斗云山，挨排烟水，六丁午夜文移。道滁孙子，欲寄游嬉。高趁文霞舒啸，低群鸥鹭忘机。牢笼两下，楼乘汗漫，桥枕清漪。

灞陵吟畅，岳阳登览，百色都副襟期。还好是、行天马渡，深月人归。倚柱荷香扑面，凭栏桂影侵衣。索梅无便，春风不碍，容我追随。
夏日即事
张九成（宋代）

萱草榴花照眼明，冰应水阁晚风清。
萧然终日无人到，帘外时闻下子声。
重送
杜牧（唐代）

手撚金仆姑，腰悬玉辘轳。爬头峰北正好去，

系取可汗钳作奴。六宫虽念相如赋，其那防边重武夫。
赠金斗相士
姚勉（宋代）

君月金斗盍自珍，持此量我非其人。
欲我觅印如苏秦，我宁满吃三斗尘。
高祖二首
陈造（宋代）

未推壮邑赏平津，已采先知赦奉春。
齐越淮南皆斧锧，狂胡遽指汉无人。
驿口桥看白莲
王渥（金朝）

阴阴乔木障晴晖，的的冰蕖照碧漪。秋暑困人仍御扇，晚风生竹却添衣。

百年蓬鬓关心切，千里莼羹与愿违。杖屦频来约他日，不妨先筑钓鱼矶。
题智门宣弟不击舟
释宝昙（宋代）

故著青山尽底围，直疑挂起片帆飞。
好风忽送潮声近，啼鸟相帆树影归。
老去六窗谁是伴，颓然一几自忘机。
我初不作京华梦，分取松枝对客挥。
唐享昊天乐。第五
武则天（唐代）

朝坛雾卷，曙岭烟沉。爰设筐币，式表诚心。

筵辉丽璧，乐畅和音。仰惟灵鉴，俯察翘襟。
又一绝
邵雍（宋代）

手足恩情重，埙篪欢乐长。
要知能忘处，坟草两荒凉。
题椿桂堂
张伯垓（宋代）

进士从来荣一第，至比梯云仰攀桂。
弟兄罕见五枝芳，昔说窦攀，
今莫氏。莫氏一门真可荣，
二难三秀众美并。见闻叹羡不易及，
往往笞儿亲短檠。堂下荷衣戏成伍，
堂上椿龄奉慈母。母夫人是月中娥，
种得森森桂如许。飞腾从此上天衢，
岂但森森月桂如。更看勋名相炤燿，
连珠光彩夺星榆。
钦和御制重阳节赐糕酒诗
夏原吉（明代）

圣主龙飞抚四夷，万方鼓舞乐清时。兹维九日颁恩泽，皎皎天章著缉熙。
山中早起
刘乙（清代）

鸡调扶桑枝，秋空隐少微。
阔云霞并曜，高日月争辉。
若厥开天道，同初发帝机。
以言当代事，闲辟紫宸扉。
夏日题悟空上人院
杜荀鹤（唐代）

三伏闭门披一衲，兼无松竹荫房廊。

安禅不必须山水，灭得心中火自凉。
令狐舍人说昨夜西掖玩月因戏赠
李商隐（唐代）

昨夜玉轮明，传闻近太清。凉波冲碧瓦，晓晕落金茎。

露索秦宫井，风弦汉殿筝。几时绵竹颂，拟荐子虚名。
过戛羹侯墓
庞尚鹏（明代）

漂母何曾问姓名，英雄一饭岂无情。千年汉业蓬蒿里，犹有都人问戛羹。
闺情效香奁体三首 其一
黄庚（元代）

金鸭烟销一字香，满怀春恨强梳妆。看花又怕东风恶，偷隔纱窗看海棠。
次韵和酬永叔
梅尧臣（宋代）

春候倏已和，林上鸣鸟哗。
前日是清明，骤雨沾梨花。
初闻结客游，爱此物景嘉。
歌舞未终宴，夕暮各兴嗟。
所嗟归路暗，嘶马自知家。
公家八九姝，鬒发如盘鸦。
朱唇白玉肤，参年始破瓜。
几日苦霖霪，当道跳鱼虾。
闭门饮浊醪，秋千系树丫。
群姝莫要剧，为公歌哑哑。
公当是日醉，欢适不可涯。
孔氏有高第，内自战纷华。
我公岂其然，秉直异蓬麻。
果从归田去，愿从招辕车。
念奴娇 其五 湖上夏景同澹心赋
曹尔堪（清代）

西湖千顷，尽消残红粉，又倾金穴。柳带画楼珠箔静，恰是晓妆时节。

小扇风回，曲栏人悄，兽碳初烹雪。泉声断续，倍添今夜呜咽。

还讶苏小当年，停歌不语，轻与多情别。离恨如天愁似海，软怯肝肠似铁。

三竺云浮，六桥烟涨，总化鹃啼血。桃笙角枕，谁怜香汗微热。
三月十七日三舍人宴集西省刘叔贡作诗贻坐客席上走笔和呈
苏颂（宋代）

簪缨晓入凤池西，雨过重廊不踏泥。禁掖英僚初拜庆，儒林旧踏许攀携。

两朝云露陪嘉宴，二纪尘埃愧旧题。四户对开参国论，风流无复羡南齐。
答孙缅歌
渔父（南北朝）

竹竿籊籊，河水浟浟。
相忘为乐，贪饵吞钩。
非夷非惠，聊以忘忧。
兀坐
裘万顷（宋代）

息绵绵而不绝，心了了以常明。
静室我方燕坐，傍人唤作修行。
为吴玉甫侍御题芙蓉图
张宁（明代）

志士怀寂寥，佳人念迟暮。本与秋风期，不悟春已去。

嫣然如有情，暄妍发寒素。红摇碧潭水，绿掩黄叶树。

垂垂翠帐烟，冉冉锦城路。试问涉江人，相思在何处。
傲亭
韦骧（宋代）

峨然危构冠山巅，以傲名亭傲可贤。不与世人论是否，谁能来此卧云烟。
忆崔郎中宗之游南阳遗吾孔子琴，抚之潸然感旧
李白（唐代）

昔在南阳城，唯餐独山蕨。忆与崔宗之，白水弄素月。

时过菊潭上，纵酒无休歇。泛此黄金花，颓然清歌发。

一朝摧玉树，生死殊飘忽。留我孔子琴，琴存人已殁。

谁传广陵散，但哭邙山骨。泉户何时明，长扫狐兔窟。
杂曲
傅縡（南北朝）

新人新宠住兰堂，翠帐金屏玳瑁床。丛星不似珠帘色，度月还瑁粉壁光。

从来著名推赵子，复有丹唇发皓齿。一娇一态本难逢，瑁画瑁花定相似。

楼台宛转曲皆通，弦管逶迤彻下风。此殿笑语长相共，傍省欢娱不复同。

讶许人情太厚薄，分恩赋念能斟酌。多作绣被为鸳鸯，长弄绮琴憎别鹤。

人今投宠要须坚，会使岁寒恒度前。共取辰星作心抱，无转无移千万年。
黄子陂荷花
唐彦谦（唐代）

十顷狂风撼曲尘，缘堤照水露红新。

世间花气皆愁绝，恰是莲香更恼人。
因颜陋隐寄上清外史薛玄卿
李瓒（明代）

仙人薛外史，高隐在幽閒。碧云上清镜，皓月琼林坛。

博疋坐虚室，飞神修大丹。弹琴松树里，吹箫清夜间。

几时访山馆，相与游三山。
寄王人土
释今堕（明代）

孤踪飘寓近何如，外氏能依即魏舒。华管独研平子赋，草堂闲拓右军书。

囊开古锦存先泽，地积苍苔失旧庐。见说重修雨花社，休将疏散托清虚。
咏宣律和尚袈裟
张希复（唐代）

共覆三衣中夜寒，披时不镇尼师坛。

无因盖得龙宫地，畦里尘飞叶相残。
阮郎归
张抡（宋代）

寒来暑往几时休。光阴逐水流。浮云身世两悠悠。何劳身外求。

天上月，水边楼。须将一醉酬。陶然无喜亦无忧。人生且自由。
到马塍哭尧章
苏泂（宋代）

儿年十七未更事，曷日文章能世家。
赖是小红渠已嫁，不然啼碎马塍花。
楼
赵葵（宋代）

等闲携酒上南楼，楼占东洲古渡头。
翼瓦指天翔碧凤，危栏隐雾销苍虬。
湖山环护三吴会，江汉雄吞四蜀流。
醉裹浩歌天地阔，橹声摇月上汀洲。
谢江东漕杨廷秀秘监送江东集并索近诗二首
范成大（宋代）

远道悠悠日暮云，愁眉今日为君轩。
残灯独照江东集，短梦相寻白下门。
即事想多梅蕊句，有谁堪共桂花樽。
斯文赖有斯人在，会合何时得细论。
游南山普宁院院中止有数僧别立堂处村仆几百
张镃（宋代）

入港晴芜远际山，鹭群翻处绿回环。
林隈陷寺僧慵出，桥底通船客正閒。
乍喜身心俱寂静，足怜名相惑愚顽。
兴阑犹约寒梅发，月下来观侧近湾。
和御制山居诗三首 其一
弘道（明代）

钟山云气近蓬莱，楼阁重重锦绣堆。兜率宫从天上降，桫椤花向月中开。

道林再世承恩泽，圜梧当关震法雷。祖道一丝悬九鼎，提持全仗出群材。
小卧草亭适刘广文寿日诗以贺之二首 其二
林大春（明代）

香飘绛帐鲁芹宫，此日诸生拜马融。莫道广文官独冷，明经本是汉三公。
北使还代书寄颖叔
彭汝砺（宋代）

南行湖海北幽州，不见故人今几秋。万事尘沙浑是梦，百年露电只如流。

欲观王俭红莲幕，更上庾公明月楼。旧说楞严多少义，由来祇在一毫头。
杏村绘溪山于扇头，自谓得意之作，余既赞赏，不可无诗，因题款尾
严金清（清代）

风景溪山丽，青青草色齐。板桥春水满，村市酒帘低。

游兴随时适，新诗到处题。清明三月未，花雨乱莺啼。
春游
项安世（宋代）

行，行。日暖，烟轻。舒远瞩，畅幽情。小雨馀润，微阴护晴。

草深时见蝶，叶密但闻莺。陌上青丝系马，楼头银字调筝。

满城翠幰遮姚魏，只有东风为不平。
九日怨十章 其四
程敏政（明代）

惠连群从总能诗，一夜霜风凋玉芝。丛菊两开他日泪，欲欢无复似当时。
书会溪郴阳瀑布图后三首
蒲寿宬（宋代）

千山六月火，可使金石然。
怀兹水一滴，想彼心千年。
愿君倒天瓢，流泽无中边。
旁观一首
郑孝胥（清代）

当局固无觉，旁观亦自疑。难言天下变，未信老夫知。

囊底智何在，周馀民偶遗。后清三百载，聊与彼苍期。
桃源忆故人
赵子发（宋代）

芳菲已有东风露。寒著轻罗未去。午夜鸾车鹤驭。散入千莲步。

粉香度曲嬉游女。草草相逢无据。肠断泪零无数。洒作花梢雨。
西江月·莫羡喧哗京市
尹志平（元代）

莫羡喧哗京市，休辞淡薄山家。猿啼鹤唳兴还加。心地清凉无价。夜伴清风皓月，晓观绿桧云霞。蓬头丫髻做生涯。堪向幽屏图画。
上元日紫极宫门观州民然灯张乐
羊士谔（唐代）

山郭通衢隘，瑶坛紫府深。灯花助春意，舞绶织欢心。

闲似淮阳卧，恭闻乐职吟。唯将圣明化，聊以达飞沉。
渡江
金永爵（清代）

翩翩冠盖入中原，翠幕江头饮别樽。衰草烧痕微辨路，寒林暮别远疑村。

平沙列戍红兜出，老树祠神素楮翻。借问叆阳何处是，青烟一道隔山昏。
林甲父
林希逸（宋代）

我有宗传未付衣，喜渠岁晚共吾伊。云胡丹旐鸣笳去，不见青衿问易时。

生灵运前何太速，为文介后重堪悲。犀斜宰木今谁主，饮泪看君乳下儿。
赵子昂画夏景仿王摩诘次韵为袁清容学士
柯九思（元代）

山楼开处映晴霞，消夏虚明水阁斜。云影倒窗思泳藻，松风吹落鸟衔花。
清商怨
沈蔚（宋代）

城上鸦啼斗转。渐渐玉壶冰满。月淡寒梅，清香来小院。

谁遣鸾笺写怨。翻锦字、叠叠如愁卷。梦破胡笳，江南烟树远。
溪上
张侃（宋代）

水痕依绿四无边，雨脚垂檐细更妍。杨柳不遮愁处眼，牡丹犹更醉时肩。

纷纷灯火疑星灿，汩汩声名类蚁旋。閒凭蓬窗仍感旧，开箱重为整诗篇。
玄洲倡和十首 其九 隐居松
张雨（元代）

露坛栖妙荫，仙籁降灵芬。何时三易帔，重拂两梢云。
冬夜石庄
胡承诺（清代）

五亩犹闲此夜心，低徊旧犬在修林。听风远激霜榛劲，篝火寒修土锉深。

细雨软绵欺酒力，短歌愁绪剧蛩吟。暮年棒檄翻多事，不信前人有陆沈。
鳜鱼
叶岂潜（宋代）

渔翁今度笭箵富，正是桃花水腻时。
网得文鳞如墨锦，贯来杨柳是金丝。
和同院梅花 其一
李正民（宋代）

岁残万木冻如痴，聚窟飘香起玉肌。韵胜自依山谷里，肤清偏玉月明时。

且看雪后微微折，只怕风前细细吹。蓬岛瑶池空入梦，不将清兴属芳枝。
永州
杨永节（宋代）

柳侯好倔奇，颇类元道州。
遂令舂陵行，至今犹风流。
谒文丞相庙用老杜蜀相韵
丘浚（明代）

泮宫西畔偶来寻，香火祠前气肃森。柴市阴霾存积恨，崖门惊浪鼓哀音。

更无地滴包胥泪，秖有天知豫让心。我为纲常连下拜，清风飒飒袭衣襟。
用前韵奉寄西阜叔父 其一
罗钦顺（明代）

初度曾经匕箸雍，坐看西阜长高松。簟瓢陋巷诗千首，身自居贫德自崇。
题亚子分湖旧隐图四首 其四
王汾（宋代）

辞家王粲赋长征，海上孤鸿一羽轻。飘泊独怜长作客，梅花湖畔不胜情。
与金陵傅漕余预乡荐时傅兄持文衡
杨冠卿（宋代）

著作承明近玉堂，云何持节尚为郎。
运储巧思蜀诸葛，揽辔澄清汉范滂。
自昔谋猷资启沃，於今军国欠平章。
商岩事业公须继，好趁春风朝未央。
题逍遥楼伤故韦大夫
熊孺登（唐代）

利及生人无更为，落花流水旧城池。

逍遥楼上雕龙字，便是羊公堕泪碑。
初入庐山三首 其一
苏轼（宋代）

青山若无素，偃蹇不相亲。要识庐山面，他年是故人。
颂古十首
释昙华（宋代）

丹霞寒烧木佛，院主因祸得福。
可怜杜撰巡官，祗管胡卜乱卜。
横塘
许景衡（宋代）

春日横塘绿渺漫，扁舟欲去重盘桓。谁教向晚廉纤雨，又作残春料峭寒。
枫桥寺小憩
程公许（宋代）

往事惊心折，三年撚指间。
西州门外泪。
出安平山口自此无山矣作别山诗
项安世（宋代）

自我出邬郊，两已翼我行。
徘徊不忍去，为雨不我程。
我程不可不，前山当我横。
浰阳到斑竹，翳荟复峥嵘。
中宵与之语，山鬼若见听。
衣上西山云，头上蒙泉缨。
与君未始别，此别莫关情。
明朝出山去，一笑汉江清。
守居园池杂题·筼筜谷
文同（宋代）

千舆翠羽盖，万錡绿沈枪。
定有葛陂种，不知何处藏。
夏夜
李献甫（金朝）

银潢淡淡没疏星，一阵凉从雨后生。仰看浮云成独卧，数围蛛网络中庭。
蔡瞻明寺丞有诗见简次其韵
洪适（宋代）

漱芳倾液饱心胸，久矣高名在郢中。遂请丛祠方养气，卜居萧寺且谈空。

结交许入芝兰室，招隐奚须桑苧翁。妙语鼎来惊创见，益惭白豕过河东。
韩翃舍人即事
李商隐（唐代）

萱草含丹粉，荷花抱绿房。鸟应悲蜀帝，蝉是怨齐王。

通内藏珠府，应官解玉坊。桥南荀令过，十里送衣香。
初秋寄友人
温庭筠（唐代）

闲梦正悠悠，凉风生竹楼。夜琴知欲雨，晓簟觉新秋。

独鸟楚山远，一蝉关树愁。凭将离别恨，江外问同游。
送庐陵李宰养直之官兼呈刘寺簿四首
彭龟年（宋代）

理财非凿空，简讼在谨始。
林繁去冗根，卮漏无溢水。
此理容可观，妙处要深体。
岂惟宰一邑，天下亦如此。
雪中僧虚舟来
朱继芳（宋代）

雪中闻犬吠，清卧起来迟。
闻户千山白，逢僧一个缁。
言从风絮时，忆得雨花时。
寒舍无祗待，煎茶且说诗。
三峡歌
陆游（宋代）

万州溪西花柳多，四邻相应竹枝歌。
问君今夕不痛饮，奈此满川明月何！
杏花天
吕胜己（宋代）

当年悔我抛生计。趁升斗、蛮乡远地。谁知事向无心起。回首邯郸梦里。

风雪满□□□□。最好处、吴头楚尾。青山本是强人意。更时见、梅花助美。
偈四首
释师体（宋代）

依稀苕帚柄，仿佛赤斑蛇。
棒下无生忍，临机不识爷。
再并赋瑞香水仙兰三花
杨万里（宋代）

水仙头重力纤弱，碧柳腰支黄玉萼。娉娉袅袅谁为扶，瑞香在旁扶著渠。

春兰初芽嫩仍短，娇如稚子无人管。瑞香绿荫浓如云，风日不到况路尘。

生时各在一山许，畦丁作媒得相聚。三花异种复异妆，三花同韵更同香。

诗人喜渠伴幽独，不道被渠教断肠。
游白云山海会寺
王之道（宋代）

龙舒富山水，白云又其角。
七峰互回环，仰见天一握。
古木森建幢，苍藤大张幄。
初疑翠黛扫，颇类青玉琢。
飞泉何处来，其势自天落。
舂撞吼雷霆，激射纷雪雹。
田家承下游，伐石竞耕凿。
摇风麦初齐，泛水秧尚弱。
况若桃花源，误入不容却。
况有古道场，碧瓦照丹雘。
楼台锁烟霞，松杉聚猿鹤。
我来孟夏初，征衫汗如濯。
行行不知劳，梯云上青廓。
入门寂无人，幽鸟自相乐。
登堂赵州出，此意亦不恶。
徐徐叩其端，善巧万金药。
锁除爱欲恼，澡浣尘土浊。
山神似相留，入夜雨还作。
明朝出山去，欲去更盘礴。
何当赋归来，寄傲酬素约。
寄广川准无则
鲁山泰公（明代）

白云红树对离情，秋意微茫画不成。
吟就新诗书落叶，凭风吹过德州城。
句
薛奎（宋代）

囊书空自负，早晚达明君。
又留别同院
张保胤（宋代）

忆昔当年富贵时，如今头脑尚依稀。布袍破后思宫内，

锦袴穿时忆御衣。鹘子背钻高力士，婵娟翻画太真妃。

如今憔悴离南海，恰似当时幸蜀时。
武昌怀古
刘墉（清代）

大别山前江水横，烟波江上古今情。王敦不忌温忠武，刘表翻嫌祢正平。

城郭人归云未散，汀洲春绿草还生。秋风吹梦潇湘浦，回首南楼月正明。
送别
甘复（元代）

凉飙应秋气，草木敛华英。客游总念归，子有千里行。

匆匆俦侣催，悄悄离思盈。丈夫怀志气，孰不恋荣名。

华荐起当路，使者促前征。追饯东门道，把酒哀弦鸣。

萧条野驿暮，泛艳江波清。密谋植帷幄，慰彼苍生情。

古来盛名士，多是起钓耕。
孟子·万物皆备
陈普（宋代）

一性之中兼万善，人人无欠亦无余。
倍蓰什伯相为远，性分之原岂有殊。
念旧
郑允端（元代）

忆昔娉婷十五馀，匀红傅白斗西施。如今老大慵妆洗，正是梨花过雨时。
六朝门。宋武帝
周昙（唐代）

栖栖老楚未遭时，债主凭陵似迫危。

人杰既为王谧识，刁逵诛斩独何悲。
京兆府语
佚名（唐代）

不立两县令，不坐两少尹。
舟夜行过太和黎明抵庐陵
毕廷斌（清代）

日落晚风轻，濛濛水气横。天河垂夜水，渔火傍星明。

照渚温峤癖，闻歌谢尚情。今宵乘贯月，缥缈十洲行。
相和六引 其三 角引
萧子云（南北朝）

蛰虫始振。音在斯。五声六律。旋相为。韶继夏心。备咸池。
过炉峰寺缁锡京行廊庑萧然徘徊而还
王恭（明代）

西风瓶钵去依依，寂寞空门客至稀。花径路苔行鸟迹，竹林空翠湿人衣。

翻经榻下馀残叶，施食台中半夕晖。惆怅松枝犹未偃，却令玄度独行归。
司马承祯含象鉴文
佚名（唐代）

天地含象，日月贞明。写规万物，洞鉴百灵。

龟自卜，镜自照。吉可募，光不曜。

青盖作镜大吉昌，巧工刊之成文章。左龙右虎辟不祥，

朱鸟玄武顺于旁，子孙富贵居中央。
秋日送河北从事
裴说（唐代）

北风沙漠地，吾子远从军。官路虽非远，诗名要且闻。

蝉悲欲落日，雕下拟阴云。此去难相恋，前山掺袂分。
病足初愈散步小院命洗竹五首 其二
黄衷（明代）

应手孤烟落，芳榴露数花。小池他夜雨，幸减一枝斜。
九华山
潘阆（宋代）

将齐华岳犹多六，若并巫山又欠三。
好是雨余江上望，白云堆里泼浓蓝。
鹊桥仙·青鸾有翼
朱彝尊（清代）

青鸾有翼，飞鸿无数，消息何曾轻到。
瑶琴尘满十三徽，止记得，思归一调。
此时便去，梁间燕子，定笑画眉人老，天涯况是少归期，又匹马，乱山残照。
郊祀庆成诗 其二
王圭（唐代）

有宋乘炎运，于今迈百年。祖功虽不易，子圣自能传。

宝历迎长虽，神丘放大圜。灵宫千福降，清庙一诚专。

翠仗钩陈下，青城斗极边。侧班回众弁，虚次待高烟。

晦雾初宵断，晴云未晓鲜。天形何磊落，帝步亦周旋。

丽泽沾鱼鸟，休歌被筦弦。欢声兼岳动，和气与春连。

在昔开鸿业，斯民入化甄。监危常栗栗，受祉更乾乾。

此日膺神筴，孤臣老禁筵。愿将成命颂，独奏迩英前。
蓝田溪杂咏二十二首。药圃
钱起（唐代）

春畦生百药，花叶香初霁。好容似风光，偏来入丛蕙。
题善应师毋我庵
周紫芝（宋代）

今君无我亦无人，谁识毗邪妙悟身。宴坐只应山是伴，夜禅唯与月相亲。

支郎好马元成癖，懒瓒垂洟却是真。更待众生总无病，万金良药不妨神。
谢太守答诗莱州
郑侠（宋代）

闲斋掩昼扉，疏竹间风韵。兀坐无所为，仰高方苦峻。

关关两喜鹊，如以捷来献。疑其喜过常，精爽抑何顿。

谓当有嘉宾，结驷问原宪。不然亲交书，万里来问讯。

何意二千石，新书烂盈卷。使者入衡门，红光十馀仞。

衣冠出蓬室，再拜望城阃。开缄列宿动，芒角相辉焕。

捧读未终篇，钦降已三叹。譬如涉春波，渺不知涯岸。

又若惊雷霆，但觉目眩转。谁言匹夫穷，陋巷一箪饭。

箧有无价珍，贵于青玉案。昨者鄙俚辞，惟求指瑕舋。

敢期明月珠，倾泻殊不吝。重重借褒誉，许与良过分。

酷爱愚且直，还怜贫且困。惟人最难知，圣哲其犹恨。

自非明如日，安得物无遁。程孔昔中涂，邂逅适所愿。

倾盖毕所怀，日西不知倦。圣贤欣道合，万古直一瞬。

凄凉千载馀，此道谁复振。未闻似今日，曾不拜公面。

顾遇过所亲，思知久弥浚。重念樗散材，平生慕忠顺。

青衫百僚末，言责固所逭。若其爱君心，岂以爵禄辨。

谓宜为民上，必与同喜愠。谓宜食君禄，宁当复私徇。

刀斧且满前，斯诚岂磨磷。千载幸一时，岩廊拱尧舜。

夔皋岂无人，共鲧偶未窜。眷委一失真，聪明不无乱。

出令以便民，动皆为深患。疲羸死饥冻，重负遭囚绊。

奔逃苟自活，父子潜分散。以天征不义，如以雨苏旱。

箪食迎王师，东征西夷怨。未闻百万帅，戈鋋日持玩。

南取十数洞，西开五六郡。府库为一空，白骨成龙断。

大臣弄权柄，生杀在顾盼。威福不有归，佞邪尚何惮。

公忠获罪咎，正直招诃谴。幽恚郁不伸，变异以频见。

阴阳为之沴，淫潦仍乾暵。方且颂太平，长歌事赓赞。

天子九重门，深居拱閒燕。人人怀欺匿，比周相引荐。

以侠观此时，纲维一何紊。滔滔恐皆溺，心窃拟手援。

是以屡上章，指陈几欲遍。初虽蒙嘉纳，终不离谗间。

弃逐来穷陬，星霜两经闰。簪绅满朝著，大半嗟排摈。

谁为悯穷褐，粟帛推馀羡。谁为念孤独，齿牙借馀论。

重伤弃逐久，不敢略自辩。高堂有单亲，日久庭闱恋。

同时得罪人，一赦皆从便。惟兹尚远斥，不许归宁觐。

拟扣阊阖门，明飏紫宸殿。恨无可言路，勇决固所断。

嗟嗟道云亡，丈夫儿女懦。势利同险巇，风云借馀便。

谁非顾金钱，谁非思达宦。孳孳顾理义，恻恻念寒畯。

如公今几人，百世绍休闻。
赠人
滕传胤（唐代）

平生才不足，立身信有馀。自叹无大故，君子莫相疏。
棋声花院闭
林希逸（宋代）

花院重重闭，香风拂面轻。游观多野趣，静听有棋声。

松老藏孤寺，柯翁看几枰。反关从烂熳，落子自敲铿。

得著僧应笑，栖枝鹊又惊。须臾闻剥啄，收局出相迎。
戏题辋川别业
王维（唐代）

柳条拂地不须折，松树披云从更长。

藤花欲暗藏猱子，柏叶初齐养麝香。
水监双清亭与时敏联句
郑潜（明代）

每厌风尘思海峤，不知城市有瀛洲。青山西去岚光近，紫阁前瀛王气浮。

小艇半横莲渚外，好风多在树枝头。何当载酒频相过，笑倚阑干对白鸥。
休洗红 其一
景翩翩（明代）

休洗红，洗多红色减。色减无时归，质弱难重染。祗将红泪共流东，褪却无由缀落红。
满江红（别沧洲赵茂仲）
柴望（宋代）

载酒何人，登临处、沧洲空阔。凭阑外、晴杨两岸，晚烟泼□。水鸟不知梁燕去，溪山半属冬青阁。有小舟、隐约载歌姝，调新曲。

留与去，如何得。风又雨，催行色。共白苹红蓼，好生飘泊。别后三年重会面，人生几度三年别。正乡心、客梦两绸缪，城头角。
归途有感
方仁渊（清代）

尘事纷纷等数沙，岁阑又值客归家。既无松菊荒三径，安有图归载五车。

四海壮怀倾竹叶，一年清梦见梅花。篷窗底是寒威逼，不信吾生未有涯。
济州至鲁桥镇即事
汪梦斗（宋代）

过了潘郎一句诗，涂中风雨尚垂垂。少人耕处地最阔，多日阴时秋更悲。

山向近来青淡淡，树因远看黑离离。鲁桥有水租船去，明眼先朝一片碑。
途中即事 其一
史浩（宋代）

巾车向东南，御者欲西北。西北信繁华，岂若吾故国。

有泉可洗心，有含可休仆。御者契我言，欣然亦转毂。
南乡子 其二 病集药名
尤侗（清代）

弱骨怯天冬。满地黄花憔悴同。云母屏边休伫立。

防风。乌头却似白头翁。

自笑寄生穷。愁脉难将草木通。泉石膏肓甘遂老，从容。

领取云山药饵功。
仿元遗山论诗绝句 其七
王昌麟（清代）

冠代璆然感遇词，嗣宗捧驾步兵随。麟台编好谁收拾，凄绝幽州涕下时。
同游宗振陈伯岑集陈季迪斋中
徐熥（明代）

六月溪行苦烦暑，日暮维舟向江渚。乘兴行歌访故人，科头跣足花间语。

花间相对忘主宾，驩呼无异平生亲。今朝潦倒斋头客，明日飘零江海人。
抵金陵
黄钥（明代）

二十年前此地游，山川形胜帝皇州。东南王气开鸿造，西北神基控上游。

花草绕城三百里，凤凰遗迹几千秋。从来客思怀多少，都向沧浪问白鸥。
夜宿江山寺
谢翱（宋代）

寺图接异境，僧影湿香烟。落月安禅处，翻经置县年。

天河当夏白，泉水入杉悬。到此怀瓯越，空家寄海边。
家食戏笔
夏升（明代）

品题亦落小苏杭，谁道吾乡是瘴乡。望渺椰浆津渴口，啖馀荔子破荤肠。

联金荐果芭蕉熟，撒玉烹茶茉莉香。惆怅何因能缩地，九重稽首献君王。
再和前韵三首
王炎（宋代）

穷巷曾勤特地过，澜翻舌本落悬河。
君方迹未离尘土，我亦身悬堕网罗。
幸有吾曹相尔汝，肯教俗子更谁何。
诗成骚雅遗风在，压倒南山白石歌。
菩萨蛮七首　 其五 集句
刘基（明代）

东城江水西飞燕。黄姑织女时相见。见少别离多。浮生能几何。

梧桐相待老。常恐秋风早。万恨在蛾眉。傍人那得知。
句
晃逈（宋代）

宴居寂寂堪修道。
先照亭
李复圭（宋代）

危梁上下庆云端，禅刹翚飞插翠峦。
华藏贝多缄秘典，香厨莆塞供珍餐。
回廊跨壑千重峻，悬溜当空六月寒。
盘礴迥知灵秀境，极高方见地形宽。
陈实与梁饥君子
范晔（南北朝）

陈实，东汉人也，为人仁爱。时岁饥民馁，有盗夜入其室，栖于梁饥。实阴见之，乃起整衣，呼命子孙，正色训之，曰：“夫人不可不自勉。不善之人未必本恶，习以性成，遂至于斯。”儿孙曰：“孰也？”实指梁饥盗曰：“梁饥君子者是矣！”盗大惊，自投于地，稽颡归罪。寔徐譬之曰：“视君状貌，不似恶人，宜深克己反善。”然此当由贫困，令遗绢二匹。自是一县无复盗窃。
答徐以文
高逊志（明代）

我本不羁士，少年知远游。
结交尽豪俊，英风邈难俦。
浩然志四尽，垄断非所求。
群雄乱天纪，誓将除国仇。
驱马向京邑，道路阻且修。
旷望空叹息，失计成淹留。
时哉苟未会，白璧宁暗投。
耻同五鼎食，笑视千金裘。
袁丝尚游侠，枚皋事俳优。
知己竟不遇，行藏谁与谋。
白日如逝水，冉冉春复秋。
人生久羁旅，岂不怀故丘。
芳时倏徂谢，悲绪寒飕飕。
容华易憔悴，安能常黑头。
放歌吴门市，洗耳长江流。
虽然不得意，常为苍生忧。
心随去雁远，目送孤云愁。
夫子东尽裔，济代多良筹。
既无陈仲举，虽贤罕见收。
何如共脱屣，速驾赴沧洲。
和杨公济钱塘西湖百题 其八十七 陟崖门
郭祥正（宋代）

陟彼崖上门，门深路还绝。香草递仙风，怪林藏古雪。
和蒲大受王园泛舟用文老韵
郭印（宋代）

古木卧偃蹇，修篁立葱青。
春风眇无迹，林鸟报先声。
篙师任沿泝，潭纹乱虚明。
佳人更吟咏，洗我尘虑清。
渡江云·锦云香满镜
卢祖皋（宋代）

锦云香满镜，岸巾横笛，浮醉一舟轻。别愁萦短鬓，晚凉池阁，此地忽逢迎。柄圆敧绿，倚风流、还恁娉婷。凭画阑，嫣然输笑，无语寄心情。盈盈。露华匀玉，日影酣红，记晚妆慵整。还暗惊、人间离合，羞对池萍。三年一觉西湖梦，又等闲、金井秋声。销魂久，夜深月冷风清。
雨中入城送赵吉州器之二首
杨万里（宋代）

村店农忙半不开，入城客子去还来。
阿耶乌伞儿青笠，卖却松柴买菜回。
五方帝 其二
郊庙朝会歌辞（宋代）

太微灵德，若首五精。本仁与益，降气施生。纯牲有硕，旨酒斯清。

锡兹寿嘏，既寿洽平。
代人和御制上巳锡宴诗
毛滂（宋代）

曲水传觞盛，皇只布德初。
海波翻雅奏，云露湿华裾。
晴送君恩暖，寒收物意舒。
春耕无叹息，庶不负于胥。
赋诗
辛弘智（唐代）

君为河边草，逢春心剩生。妾如台上镜，得照始分明。
感旧
陆游（宋代）

君不见资中名士有李石，八月秋涛供笔力，初为博士不暖席，晚补台郎俄复斥。
诸公熟睨亦太息，摧压至死终不惜。
生前何曾一钱直，没後遗文价金璧。
後之视今犹视昔，此事诚非一朝夕。
山城旧庐暗荆棘，羸然诸孙守坟籍。
抚孤我负朋友责，万里诗成泪空滴！
重九后见新菊
郑獬（宋代）

年年时节菊初开，满插花枝倒酒杯。
今日秋风欺病客，惟将白发上头来。
石湖山居
顾逢（宋代）

越来溪上望，雨涨一篙深。
折苇眠枯叶，老莲生苦心。
水连孤屿远，山入半湖阴。
喜近行春路，时于月下吟。
录去冬舟行诗一编呈陈丞并作四十字致见而不款之恨
赵蕃（宋代）

旧诵流传句，今逢訾謷丞。不除湖海气，何急簿书仍。

秃麈期相对，归车顾已乘。井眢诚漫汲，城壮敢轻登。
试笔六言二首
刘克庄（宋代）

病鹤尚能孤唳，冻萤相守残编。
世间有豁达老，天上无愚戆仙。
酬族兄润父韵
张仲深（元代）

长记西湖日日晴，画船齐载管弦声。青青草色裙腰绿，白白梅花粉额明。

舞倦玉纤歌扇重，醉挥银笔帕罗轻。今年海上多岑寂，相对篱根郭索行。
嬉春词
沈愚（明代）

酒尽情无极，花深眼欲迷。
拂鞭归去晚，月在画楼西。
赠游子信二首
曾丰（宋代）

孰是文之用，兹其道所藏。
典谟书浑浑，晁董策洋洋。
唐宋建长策，韩欧蹈大方。
过庭诗礼次，归更议其将。
题顺宁壁
王遂（宋代）

宿草初生木未阴，自栽松柏待成林。
后来剪伐应无忍，记取当时怵惕心。
咏史八首·蔡文姬
蒲寿宬（宋代）

琴弹十八拍，听此双泪流。
一死固已难，万言复谁尤。
九原见卫子，何语可以酬。
王仓
林希逸（宋代）

姓名早入文章箓，姿性宜生孝友家。视世故轻如枣叶，得时名重只皇华。

白杨何处伤心远，紫帽同游饮泪嗟。向老伊谁同此意，独馀一友在东嘉。
述怀寄刘休休居士
朱希晦（元代）

云绕青山水绕溪，隐居滋味只羹藜。春风底事生华发，暮景何须待紫泥。

写罢素书无雁过，唤回清梦有猿啼。长安市上多年少，赐锦纷纷竞斗鸡。
陈府判
释元肇（宋代）

考亭真派落姑苏，克己工夫到物初。文好祇教供草檄，命悭聊得坐题舆。

循良殄瘁悲民社，儒道凋零泣里闾。素业可传双桂子，家留经训是菑畬。
潞河闻长笛
王凤翎（明代）

帝里莺花隔翠微，短蓬长笛晚依依。天清洞府龙争吼，风细秦楼凤欲飞。

江渚凄声生客况，关山晴色照人衣。可堪吹却梅花落，肠断天涯春又归。
庆历七年祀南郊礼毕贺赦
司马光（宋代）

雷鼓千通破大幽，天开狱钥纵累囚。
驿书散出先飞鸟，一日恩流四百州。
仲秋书事
陆游（宋代）

书生习气尽驱除，酒兴诗情亦已无。
底怪今朝亲笔砚，村乡来请辟蝗符。
题韩左军马图
吴觌（宋代）

韩公画马称神笔，矫首昂藏山鬼泣。眼明见此饮马图，乃知矩度不可轶。

定嫌昔日徐庾体，渴骥奔泉超法律。骐骥骅骝志千里，屹立天闲甘伏枥。

气势相宜适操纵，肉骨兼匀称肥瘠。世人但以骊黄求，翠驳玉花烦剪剔。

苦论右军爱鹅趣，知公爱马应成癖。山阴道士不换经，已悟黄庭养生术。

持将此卷参马祖，待须一口西江吸。
和陶杂诗七首 其五
归昌世（明代）

束发万里志，终焉老一经。夕秀复朝华，孺子多早成。

老少不相及，时事亦变更。隐几静焚香，和墨书《黄庭》。

草莽无远图，不寐晨鸡鸣。兵食仰东南，怆然伤我情。
山茶
郭印（宋代）

严冬能独秀，浑不藉春风。
叶自经霜碧，花应斗日红。
望中几眩眼，高处欲燔空。
安得栽培手，移根向邑中。
幽居初夏
陆游（宋代）

鬓毛秃尽齿牙疏，难受人间折简呼。
诗酒本来无藉在，形骸况复不枝梧。
槐阴渐密能鄣日，池水新生可浴凫。
移得太行终亦死，平生常笑北山愚。
春怀 其二
韩淲（宋代）

东风已飞花，绿叶生昼阴。呼童整春服，清溪一啸吟。

时序遽如许，不知情浅深。夕阳忽在山，轻烟起沉沉。
渔父词一十八首。疾瞥地
吕岩（唐代）

万劫千生得个人，须知先世种来因。

速觉悟。出迷津，莫使轮回受苦辛。
小桃红
程垓（宋代）

不恨残花妥。不恨残春破。只恨流光，一年一度，又催新火。纵青天白日系长绳，也留春得么。

花院重教锁。春事从教过。烧＿园林，尝梅台榭，有何不可。已安排、珍簟小胡床，待日长闲坐。
偈颂一百三十六首
释惟一（宋代）

飞雪亭前，宜春台上。
物有万殊，春无两样。
住不雇去底，犹欠劈面拳。
去不雇住底，好与拦腮掌。
直饶去住两忘，如龙似象。
示免卸下衲衣，连挥痛棒。
棒折也不放，是罚是赏。
为人须为彻，杀人面见血。
偈颂八十五首
释妙伦（宋代）

辊雪峰毬，打禾山鼓，
露柱灯笼齐作舞。引得老丰干，
倒跨南山虎。圣人作，
万物睹。
岁晚言事寄乡中亲友
方干（唐代）

急景苍茫昼若昏，夜风干峭触前轩。寒威半入龙蛇窟，

暖气全归草树根。蜡烬凝来多碧焰，香醪滴处有冰痕。

尺书未达年应老，先被新春入故园。
望思伯不至
黎民表（明代）

北阙书难上，南荒路不通。尔仍淹水宿，吾已倦沙蓬。

梦寐风波外，交亲意气中。帝城知己绝，何处托梁鸿。
言法华赞
释师范（宋代）

褰裳而趋，或然而住。
咄咄书空，喃喃独语。
尽语渠侬转法华，知得身心在何处。
送赵修撰出使琉球
李钧简（清代）

封袭恩流海国春，儒臣万里捧丝纶。扶桑东望经三岛，折柳南来傍七闽。

纸到鸡林原有价，槎回牛渚岂无津。琉球此日争先睹，天子元年第一人。
秋馆雨后得弟兄书即事呈李明府
戎昱（唐代）

弟兄书忽到，一夜喜兼愁。空馆复闻雨，贫家怯到秋。

坐中孤烛暗，窗外数萤流。试以他乡事，明朝问子游。
子聿至湖上待其归
陆游（宋代）

舍北犬吠迎归航，老翁待儿据胡床。
碧云忽起欲吞日，黄叶自胡非霣霜。
十风五雨岁则熟，左餐右粥身其康。
岂无深谷结茅屋，父子读易消年光。
绍兴淳熙分命馆职定撰十七首
佚名（隋代）

总章灵承，维国之常。
礼乐宣不，隆升齐庄。
竭诚尽忠，主兹毗觞。
于昭在上，申锡无疆。
留守相公和提举端明作三寿公字韵诗辄继前韵 纪留守相公
文彦博（宋代）

三川开盛府，万钥主离宫。雪苑延梅叟，湖园奉晋公。

因依念有素，出处幸多同。雅会欢言意，今推前辈风。
野兴
陆游（宋代）

寓馆无常地，轻装不宿谋。
迷途问耕叟，过渡上渔舟。
野饭香炊玉，村醪滑泻油。
还家亦无事，随处送悠悠。
谢姬太守惠鹤
唐之淳（明代）

借来公馆作斋居，复有仙禽伴读书。每送清音当五夜，时随閒咏及三馀。

啄残苔径和烟扫，舞罢霜翎带月梳。明日南还须爱惜，筠笼轻贮入蓝舆。
浯溪
俞掞（宋代）

宋朝一统旧江山，南北中分已百年。
壮士不须夸此颂，健提椽笔上燕然。
水龙吟 白莲
张玉珍（清代）

银塘十里波澄，仙人掌上芙蓉吐。亭亭弄影，粉光交晕，天然幽素。

雨浥珠明。风撩香净，翠盘低舞。料玉娥携艇，夜凉月上，浑难辨，花间路。

自喜芳姿无污。那容它、蝶猜蜂妒。含情隔水，铅华都洗，盈盈不语。

云母屏前，水精帘外，顿消残暑。倩伊谁剪取，生绡一幅，写崔吴谱。
次韵秦少章和钱蒙仲
苏轼（宋代）

碧畦黄陇稻如京，岁美人和易得情。
鉴里移舟天外思，地中鸣得古来声。
山围故国城空在，潮打西陵意未平。
二子有如双白鹭，隔江相照雪衣明。
夏日与崔二十一同集卫明府宅（一作宴卫明府宅遇北使）
孟浩然（唐代）

言避一时暑，池亭五月开。喜逢金马客，同饮玉人杯。

舞鹤乘轩至，游鱼拥钓来。座中殊未起，箫管莫相催。
次韵曾侯赠庵僧
释德洪（宋代）

野僧自是闲，不复知闲味。譬如庵中人，不见庵外事。
送潘光禄子朋使汴还朝
李英（清代）

仙郎封事奏彤闱，策马关门去似飞。不但前驱趋负弩，还朝侍从有光辉。
寄兰史、晓沧、菽园用晓沧韵 其四
丘逢甲（清代）

天浆倾倒帝沈酣，西奈神来佛让龛。自转双轮删合朔，别传十让贬和南。

寻山久已逃灵鹫，问道真疑到剧骖。至竟大同新运在，老生莫自厌常谈。
和李德裕房公旧竹亭闻琴
郑浣（唐代）

石室寒飙惊，孙枝雅器裁。坐来山水操，玄断吊遗埃。
梅
陈与义（宋代）

爱歌纤影上窗纱，无限轻香夜绕家。
一阵东风湿残雪，强将娇泪学梨花。
题沈氏天隐楼
苏轼（宋代）

楼上新诗二百篇，三吴处士最应贤。
非夷非惠真天隐，忘世忘身恐地仙。
散尽黄金犹好客，归来碧瓦自生烟。
灵犀美璞无人识，蔚蔚空惊草木妍。
晚至南屏与锄云僧茶话
黄燮清（清代）

系棹南屏水气昏，晚钟声里踏云改犍。斜阳一院鸟争树，落叶半山人扣门。

心地空明尘不染，道机清净月无痕。自今幽兴往来熟，画理诗禅与细论。
渔父
张舜民（宋代）

家住耒江边，门前碧水连。
小舟胜养马，大罟当耕田。
保甲元无籍，青苗不著钱。
桃源在何处，此地有神仙。
泛若耶溪
释行肇（宋代）

霁雨牵野情，孤舟遂兹赏。
积水连远空，落日垂万象。
岸回云独随，山转泉更响。
望望极寒源，由言放轻桨。
送王殷良张于皋入闽访李明府
陈履（明代）

章江烟水碧盈盈，日暮孤帆复远征。南浦寒云生短剑，西山疏远湿危旌。

关河不尽乘槎兴，歧路空怜送客情。尔去裁诗逢李白，幔亭风月对秋清。
次韵思睿见寄
杨时（宋代）

圣贤千古愧难攀，力学方忧敢自閒。
顾我久抛声迹外，惭君犹挂齿牙间。
平生拙计心长在，解带高风志未还。
捧檄于今非得已，漫劳魂梦绕溪山。
夏日和韵
徐德辉（宋代）

方沼晴波动，虚堂午荫新。
夏衣谁赐葛，午食自烹鳞。
山近书多润，窗开砚易尘。
试茶烯石鼎，汲井就西邻。
姚江舟中
葛绍体（宋代）

睡觉舟行长半潮，暖风晴日媚春郊。
江边一带青林静，轻细莺声高柳梢。
看鸟三首 其二
胡居仁（明代）

漫向幽岩学养真，青山绿水隔红尘。虽然仰面贪看鸟，也未回头错应人。
冬日杂吟 其四
焦循（清代）

负贩不得意，白头为蒙师。茅堂偻背入，窗纸明朝曦。

童子六七人，课余相为炊。瓦盆烧枯桑，一屋春熙熙。

珠盘粟米习，杂字券莂宜。扪虱诲不倦，安用风云词。
章帝
徐钧（宋代）

积威仁意渐无存，宽厚真能固本根。
只恨涵容伤大过，养成外戚擅权门。
题花鸟画
倪谦（明代）

芳园散香风，春色遽如许。幽鸟寂无声，名花娇欲语。
报国寺双松歌
张锡爵（清代）

五丈一攫烟云寒，十丈一折雷雨蟠。电光煜煜烧檐瓦，鳞爪僵冻双龙眠。

干霄无心故垂地，横空忽放穷幽燕。干拿漠北尽萧艾，影排阊阖迎神仙。

风回雾黑夜吟啸，桑乾倒卷流潺潺。祇愁掀舞怒腾上，殿庭摇荡无遗椽。

不然道人三味力，咒水降制长蜿蜒。何为神物易翔跃，鼓钟相聒殊安便。

我来名蓝正无事，支筇仰面闲留看。巨栎盘盘阴蔽野，楼桑矫矫光参天。

岂如兹松镇禅窟，斤斧不到青铜坚。上方花雨作膏沐，玄鹤来往相周旋。

葆真完朴事非易，咄哉千载形神全。老僧导我历高阁，秋空景物开澄鲜。

尘收日霁见负戴，芦沟车马如奔川。百年泡影一转瞬，安能巢此还烧铅。

松昉煮罢竟飞去，洪崖子晋聊随肩。吁嗟学道吾已晚，明朝且上西山巅。
郊庙歌辞。后唐宗庙乐舞辞。昭德舞
佚名（唐代）

懿彼明德，赫赫煌煌。名高阃域，功著旂常。

道符休泰，运叶祺祥。庆传万祀，以播耿光。
秘阁观唐法帖呈同舍诸公
孔武仲（宋代）

雍熙真人金丹成，骑龙逍遥上太清。
一时文物甚炳焕，至今高阁留峥嵘。
道山不为人间设，千秋长镇白玉京。
蓬莱诸仙当闲暇，相邀初作升天行。
宫殿相望金碧动，觚棱半引霄汉明。
锵金宝钥端门辟，四坐江芒炫奎壁。
换鹅何处得遗踪，临水当年应尽墨。
波澜入唐仍浩瀚，追蹑余尘犹十百。
味入噉蔗真渐佳，力未半途多自画。
万物莫如观所聚，我生强半初相识。
相期更乘飞云来，琪花为盘霞为杯，
嚥味沆瀣临丹台。兴尽翩然欲归去，
从此心骨无尘埃。
题鹿苑寺一击轩 其二
李正民（宋代）

列戟排鎗几百竿，森森直节逼人寒。从初一击心方悟，筛月吟风尽可观。
闲游
陆游（宋代）

已破梅花一两枝，并溪穿坞每归迟。
老躯健似中年日，乡俗淳如太古时。
上疏清狂非复昔，据鞍矍铄欲夸谁？一端尚被邻翁笑，无事长吟费捻髭。
梅花 其一
江朝宗（宋代）

小小人家短短篱，冷香湿雪两三枝。寂寥竹外无穷思，正倚江天日暮时。
登上封三绝 其二
胡寅（宋代）

山下阴睛只蔽亏，山中烟霭更迷离。天风忽与游人便，吴楚屯云万里披。
代怀安王林丞上杨安抚
林希逸（宋代）

篇篇浑不费安排，霁月光风自满怀。岭海声名谁得似，一家句法老诚斋。
吊国殇
孟郊（唐代）

徒言人最灵，白骨乱纵横。如何当春死，不及群草生。

尧舜宰乾坤，器农不器兵。秦汉盗山岳，铸杀不铸耕。

天地莫生金，生金人竞争。
予宰安溪日景山相访还山之兴浩不可留诗以送
陈宓（宋代）

经年不见意弥亲，来惬相思洗吏尘。
陋邑苦难留上客，好山终吏恋高人。
同看腊底梅筠月，便想云间笋蕨春。
此去书堂能几驿，诗筒莫惮往来频。
梦阎求仁
邹浩（宋代）

朱衣象笏肃宾阶，平昔襟怀向我开。犹恐孤根自摇荡，故传好语梦中来。
方筑西轩穿地得怪石
苏辙（宋代）

卞氏平日本富家，庭中怪石蹲麏麚。
子孙分散不复惜，排弃坑谷埋泥沙。
一株跃出随畚锸，知我开轩方种花。
颓然远岭垂涧壑，豁然洞穴通烟霞。
什夫徒置幸不远，轩前桐柏阴交加。
我家旧隐久不到，小池尺水三流槎。
少年旋绕看不足，时呼野老来煎茶。
老人得此且自慰，更访余石探幽遐。
赣丞陈择之官满归清江追饯珠林
赵蕃（宋代）

经行此地几维舟，我亦飘零苦倦游。
旱久未教梅破腊，霜迟留倦划含秋。
离怀不似残年促，细雨何如骤雪收。
底事令人重分首，自兹出处恐殊谋。
次韵谢尉公靖同游北园五首 其三
韩维（宋代）

凿堤要水近，依竹任径斜。残叶时委地，晚笋犹穿沙。

不知人间世，况论空中花。却思城市喧，阁阁鸣群蛙。
从高守乞石笋
晁说之（宋代）

竹萌何处在，石笋眼中青。
乞取分幽径，难忘玉笋廷。
谢徐屯田惠海味
强至（宋代）

儒肠多病怯肥羶，海产从来独所便。
淮甸风宜乖素嗜，江乡水品忆经年。
分甘已佩公情重，加饭宁须俗祷虔。
食箸不停资大嚼，免教馋吻镇流涎。
瞻堂十景为大参徐公作 其九 阳峡倒流
胡应麟（明代）

泠泠清溪水，倒流向幽谷。任洗高人耳，不濯凡流足。
菩萨蛮（回文四时春闺怨）
苏轼（宋代）

翠鬟斜幔云垂耳。耳垂云幔斜鬟翠。春晚睡昏昏。昏昏睡晚春。鬟细花梨雪坠。坠雪梨花细。颦浅念谁人。人谁念浅颦。鬟
津门感事 其一
张秉铨（清代）

登高远望恨无端，满目烽烟不忍看。未了寸心惭负国，欲擎只手恨休官。

长河马邑西风紧，枯树蝉声夕照寒。青眼终歌一搔首，问谁砥柱挽狂澜。
浮丘山居十首 其二
李云龙（明代）

菌阁三城望，花蹊十亩馀。我寻仙子宅，来就羽人居。

浥露耕瑶草，焚香检玉书。夜阑灵籁起，人在白云庐。
四月二十日被以郡事入奏之命再赋二首 其一
岳珂（宋代）

五云堆里望觚棱，二纪周南梦未曾。四辈两年勤诏札，九重一念乂黎蒸。

烽台虽有深秋燧，雁塔应无曩日僧。豫备正须如雍国，不妨德业颂高升。
重登大屯山暮望
林占梅（清代）

蜡屐寻幽未觉劳，几回暮望向东皋。悬崖砌石盘云栈，断涧通流架木槽。

林外夕阳归牧笛，山中空翠落吟袍。回途领略溪村景，谡谡松风似晚涛。
鸦
彭兆荪（清代）

鱼鳞霞尾送哀音，接翅荒城和断砧。输与江南莺燕侣，夕阳边有万愁心。
冬日庙中书事呈栖白上人
罗邺（唐代）

日高荒庙掩双扉，杉径无人鸟雀悲。昨日江潮起归思，

满窗风雨觉来时。何堪身计长如此，闲尽炉灰却是疑。

赖有碧云吟句客，禅馀相访说新诗。
西江月 与邓景文先生干借姜尧章词
谢应芳（元代）

十载不歌金缕，秋娘已负青年。朝云飞过画楼前。无复为人留恋。默坐鹧鸪声里，寻思白石词仙。好将花样更流传。重观春风人面。
病中宜茯苓寄李谏议
吴融（唐代）

千年茯菟带龙鳞，太华峰头得最珍。金鼎晓煎云漾粉，

玉瓯寒贮露含津。南宫已借征诗客，内署今还托谏臣。

飞檄愈风知妙手，也须分药救漳滨。
郊庙歌辞。梁太庙乐舞辞。象功舞
佚名（唐代）

天地合德，睿圣昭彰。累赠太傅，俄登魏王。

雄名不朽，奕叶而光。建国之兆，君临万方。
秋词二首
秦观（宋代）

无数青莎绕玉阶，夕阳红浅过墙来。
西风莫道无情思，未放芙蓉取次开。
十月菊上蜂
梅尧臣（宋代）

黄蜂得晴日，不道菊开稀。
向蕊晚寒起，落丛无力飞。
轻轻难自举，怗怗一何微。
莫问巢房处，斜阳奈欲归。
次韵罗端规二首
张镃（宋代）

雪窗吾畏友，称誉满中边。
往矣非乔木，生乎仗老天。
肯来丹桂里，须醉白鸥前。
百计安流好，纷纷急水船。
次赵赵夷仲
陈造（宋代）

坐听严更一再通，卓肩搜句夜虫同。
拜嘉烋作开囊锦，似为衰翁疗首风。
紫诰君宜步西掖，苍颜我欲隐东蒙。
鞬櫜文陈甘三舍，百胜将军正总戎。
沁园春·多少闲情
舒＊（元代）

多少闲情，桃源问蹊，柯山看棋。把杏花春雨，从头吟了，木犀秋月，开户邀之。气卷风云，眼空江海，万古从前我已知。君休笑，任陈抟假睡，豫让佯痴。风回太液清池，欲留住、东皇共笑嬉。想乾坤浩浩，谁曾整顿，干戈扰扰，孰问安危。笼络人才，登崇禄秩，赤箭青芝败鼓皮。都休问，看营巢燕子，哺乳莺儿。
久旱秋尽雨后憩柴家庄
王以悟（明代）

晴原夕照到孤庄，落木萧条堪断肠。瓮底空留麦种在，河桥昨夜巳浮霜。
发白解嘲
宋无（元代）

吴霜两鬓早先秋，闻道愁多会白头。溪上鹭鸶浑似雪，想应无那一身愁。
徐君季纯常德教授廨中名一室日如舟取东坡为
赵蕃（宋代）

知君雅趣在沧洲，游戏名斋亦以舟。
旧识盈川川上路，几时乘月下严州。
风
姚燮（清代）

中宵使我感生平，相对摇摇短烛檠。不散积愁同乱叶，恐吹远烛在荒城。

人都久厌干戈苦，天亦谁为意气争？且自敛藏听造化，空山猿鹤莫悲鸣。
寿虞丞相 其八
员兴宗（宋代）

千龄期运到如今，古佛更生愿力深。鼎铸万方陶冶地，灯传一点圣贤心。

全机径度曹溪水，大地同沾傅野霖。从此不须忧岁旱，桑麻处处树阴阴。
花朝同刘同年判簿登苏山
萧立之（宋代）

攲眠困萧寺，晓视天宇晴。细马金盘陀，路出东南城。

狞飙碾花作红埃，十里八里青松栽。云埋塔影铃铎语，水落石洪风雨来。

仙君一去今几年，断碑苍藓留层巅。鹤归华表作人语，石卧沉香生晚烟。

蚁穴蜂房三万户，山上清明山下雾。可怜当日跨龙人，依旧思归入城去。

我愿山头拾桃颗，归种云根春娿娜。从渠一实三千年，不向人间食烟火。
莼菜 其五
徐桂（明代）

兔丝自是难胜织，试比莼丝总不任。闻说西陵苏小小，当年戏采结同心。
寄寿牟提刑献之巘
方回（元代）

乃翁曾记脱靴亭，直节高风有宁馨。
知命时年弃轩冕，传心学问本家庭。
饱餐霅水仍苕水，高揭文星更寿星。
我亦七旬乃雌甲，林惭磵愧负山灵。
还丹复命篇 其十三
薛道光（宋代）

巧拙仍藏伏，神精用意包。坎离或互用，金木喜相交。

白雪能同鼎，黄芽共一包。乾坤推九六，复姤运初爻。
枫桥夜泊 
杨岳斌（清代）

日暮微风起，菰蒲叶有声。晚烟横古渡，皓月满荒城。

渔火前村暗，疏钟远寺鸣。篷窗镫独伴，孤客不胜情。
挽刘宝学二首 其二
朱熹（宋代）

生死公何有，飘零我自伤。向非怜不造，那得此深藏。

心折风霜里，衣沾子侄行。哦诗当肃挽，悲哽不成章。
凌母受封为子中主事题卷 其一
王樵（明代）

半生冰蘖千年事，一姓功劳五月孤。此日光辉何所似，试看秋月照西湖。
阻史弥远占寺偈
育王寺僧（宋代）

寺前一块地，常有天子气。
丞相要作坟，不知主何意。
悲秋
陆游（宋代）

残年孤寂不禁秋，醉自凄凉醒更愁。
富贵空成守钱虏，吾今何止百宜休。
慧林正老真赞
李之仪（宋代）

高坐清凉道场，截断东南路口。一万菩萨列在下风，天下衲僧闻者稽首。

挺超佛越祖之意气，有抽钉拔楔之妙手。拶得额头汗出，又向王舍城中哮吼。
秋日有酬（一作寄王师范）
罗隐（唐代）

旧业传家有宝刀，近闻馀力更挥毫。腰间印佩黄金重，

卷里诗裁白雪高。宴罢嘉宾迎凤藻，猎归诸将问龙韬。

分茅列土才三十，犹拟回头赌锦袍。
题画二首 其一
张绅（宋代）

高树漏疏雨，滴沥下银塘。美人卷帘坐，银鸭自添香。

风吹绿荷叶，正见宿鸳鸯。
思归
张纲（宋代）

梧阴低落月，蛩响怨凄风。旧隐江烟里，归期客梦中。

揽衣惊带缓，看烛待花红。莫谩呼欢伯，驱愁正罔功。
陪枢密诸丈游赤松迫於还城阻为宝峰之集情见
林季仲（宋代）

村迥云连屋，溪晴水绕畦。
半生嗟薄宦，随处惬幽栖。
散策寻遗迹，披尘识旧题。
夕阳催上马，不到宝峰西。
闰月望夕京兆衙斋坐月 其一
孙德祖（清代）

孤客坐凉月，空庭似早秋。树深还见影，衣薄不胜愁。

身世双蓬鬓，乾坤几泊鸥。遣悲惟中酒，何处可登楼。
腊日出猎因游梅山兰若
梅尧臣（宋代）

我与二三骑，争驰孤戍旁。
逐麋逢野寺，息马据胡床。
鹰想支公好，人思濡上狂。
归来何薄暮，烟火照溪光。
同董伯和登砂子岭观圣潭瀑布
朱同（明代）

小径穿溪断复通，丛林阴翳失西东。重岩直入九霄上，古庙深临万壑中。

白日忽惊飞急雪，青潭慎勿怒潜龙。谁知一勺灵湫水，解与人间作岁丰。
发灵溪馆
许浑（唐代）

山多水不穷，一叶似渔翁。鸟浴寒潭雨，猿吟暮岭风。

杂英垂锦绣，众籁合丝桐。应有曹溪路，千岩万壑中。
村郭寒食雨中作
穆修（宋代）

寂寥村郭见寒食，风光更着微雨遮。
鞦千闲垂愁稚子，杨柳半湿眠春鸦。
白社皆惊放狂客，青钱尽送沽酒家。
眼前不得醉消遣。争奈恼人红杏花。
和黄叔万游西湖韵
沈继祖（明代）

城西去天才尺五，溯游从之不修阻。
西湖春水涨旧痕，葡萄盎盎浮春醑。
鱼成队阵影虚游，禽呼友朋声乐与。
船行是处有佳趣，芳草和烟为断浦。
小桥曲径能深幽，疑在阆风与玄圃。
花飞犹有半妆在，柳长尚作画眉妩。
酒中之仙仅八人，把杯谁是湖山主。
楼台倒影俯清漪，密树摇风翠交舞。
妙处政自落笔难，安得君房妙言语。
只将剧饮饯残春，一醉忘形到尔汝。
黄香可人招不来，云烟落纸英词吐。
三年与君巴峡游，至今诗名播西土。
金华不生有嫡孙，一时纸贵人争睹。
维莫之春作兹游，绝忆苏仙赋东武。
从今风月三千篇，要扫冰溪九万楮。
芰荷立水更重游，当戒行厨治尊俎。
田园乐七首 其五
薛蕙（明代）

萝蔓半垂瓮牖，松阴全覆茅轩。数声鸡犬深巷，一曲烟霞小园。
寄郑秘校
赵蕃（宋代）

吾邦豪杰未多闻，义薄云天独数君。
遇兼登仓真甚惠，当郊置驿信徒勤。
目前米价未为贵，我自囊空先有云。
食粥敢言今数月，更忧无粥但羹芹。
春雪
孔平仲（宋代）

才喜春风昨夜归，凌晨又见雪飘衣。缀林似惜梅花落，扑地争先柳絮飞。

寒气却回侵暖律，阴云徐上蔽晴晖。近来四序皆无主，欲向东皇问是非。
舍人院竹
王禹偁（宋代）

封了词头遶砌行，些君相伴最多情。
西垣不宿还堪恨，辜负夜窗风雨声。
望荆山
刘攽（宋代）

宿云收叠岭，初日上危岑。黤黮千重黛，光芒一线金。

秋高怨摇落，野旷快登临。谁怪欣然乐，山林慰此心。
兰陵王
陈允平（宋代）

古堤直。隔水轻阴飏碧。东风路，还是舞烟眠露，年年自春色。红尘遍京国。留滞高阳醉客。斜阳外，千缕翠条，仿佛流莺度金尺。

长亭半陈迹。记曾系征鞍，频护歌席。匆匆江上又寒食。回首处应念，旧曾攀折，依然离恨遍四驿。倦游尚南北。

恻恻。怨怀积。渐楚榭寒收，隋苑春寂。眉颦不尽相思极。想人在何处，倚楼横笛。闲情似絮，更那听，夜雨滴。
茶诗
郑愚（唐代）

嫩芽香且灵，吾谓草中英。
夜臼和烟捣，寒炉对雪烹。
惟忧碧粉散，常见绿花生。
最是堪珍重，能令睡思清。
宿洞庭
郑遨（唐代）

月到君山酒半醒，朗吟疑有水仙听。

无人识我真闲事，赢得高秋看洞庭。
司中司命五首
佚名（隋代）

绅緌舒舒，佩环铿铿。
陟降下上，坛燎光明。
有兴于疊，有帨于巾。
不吴不敖，庶不安神。
第一百五十九
文天祥（宋代）

人生无家别，亲故伤老丑。
剪纸招我魂，何时一樽酒。
龙窝雨途即事寄迎川肖阳五首 其四
张子翼（明代）

径黑泥偏滑，人疲路更遥。冲寒谁唤酒，出险渐停桡。

雪兴无明月，诗怀减灞桥。相携喜儿辈，昏暮屡相招。
次花翁第三雪
杜范（宋代）

拥衾无事可相干，急报飞琼急起看。
推户已成千顷白，倚栏未起十分寒。
三逢瑞景开心目，几费诗翁琢贤肝。
妙句鼎来方对客，共吟惊喜欲忘餐。
绍兴以后祀五方帝六十首
佚名（隋代）

卜岁之初，我迎春祗。
孰克侑乡，日古宓戏。
于皇宓戏，万世之德。
再拜稽首，敢爱斯壁。
题鹿苑虎岑堂
释德洪（宋代）

平生文彩照诸方，暗谷行藏草木光。要使丛林想高韵，故将名字挂虚堂。

笑拈倚壁过头杖，闲坐当年折脚床。进步竿头如不荐，草深门径未相妨。
仙居楼
白玉蟾（宋代）

万籁沉沉清夜阑，楼前独自倚栏干。
金鸡叫罢松风动，三十六天秋月寒。
送太守李公
陈天麟（宋代）

乱花翻阵雨，飞絮转轻球。
别思昏如醉，征鞍挽不留。
职循今列郡，秩视古诸侯。
当代人争仰，惟公政最优。
洋川佳景物，胜迹旧经游。
未定中原扰，犹怀傍塞忧。
九重爰锡命，千里藉承流。
德逐祥云偃，恩随瑞霭浮。
带刀还陇亩，挟纩动貔貅。
烽柝开边月，犁锄庆麦秋。
二天舒士气，五裤沸民讴。
虞氏三年考，河南第一州。
霜台方荐墨，黼座想凝旒。
早晚颁纶綍，东西走置邮。
迟迟姑去鲁，几几定归周。
明月湖光远，凌云气象幽。
烟波浮画鷁，雪浪绕乌牛。
好逐桃花涨，轻飞竹叶舟。
径归调玉铉，莫待覆金瓯。
贱吏伤萍梗，终年仰庇休。
龙门曾御李，骥坂会依刘。
不作痴儿女，孜孜话别愁。
次韵升师见招 其一
释道潜（宋代）

老去年光知几寻，无端华发苦相侵。独怜碧眼平生旧，未改青松一寸心。

欲扣禅关当岁晏，肯愁溪路隔云深。相逢试探梅花信，应有香须擢碎金。
木兰花慢 为完颜振之寿
魏初（元代）

笑功名谩我，都几许、竟匆匆。记玉佩红＊，长安陌上，人指青＊。归来买田故园，尽人间社燕与秋鸿。唤奴＊鱼溪上，看儿种豆村东。算来何物是穷通。只有读书功。爱杖履风流，崖西古石，舍北长松。宦尘千丈如海，更何心、鞍马避奴童。万古醉中天地，井蛙湖海元龙。
赵尉送菜
方岳（宋代）

山云一坞住山翁，菘韭成畦带雪忪。
飞食肉奚关我事，乳蒸豚亦为谁供。
衡茅高枕人间世，蓑笠归锄雨外峰。
曾读坡山菜羹赋，断无尘土到奇胸。
蝶恋花
赵令（宋代）

别后相思心目乱。不谓芳音，忽寄南来雁。却写花笺和泪卷。细书方寸教伊看。
独寐良宵无计遣。梦里依稀，暂若寻常见。幽会未终魂已断。半衾如暖人犹远。
中秋大雨无月作嫦娥怨时会陈师召宅
倪岳（明代）

忆自奔归月宫里，来往东西若流水。崖前丹桂千度花，海底鱼龙几回死。

年年独守广寒宫，玉殿琼楼相映空。美人悠悠怀永夕，孤影眇眇临悲风。

泣血号天目欲瞽，丰隆磔云送寒雨。净洗铅华入素秋，始觉孀居心转苦。

琐窗听雨度寒宵，拟藉芳樽酬寂寥。空惭偷得长生药，此日清魂谁为招。